**Sortită**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E tot mai frig şi iarna parcă doare,

O simt cum mă înţeapă în călcâi

Şi-n inimă, când ploaie, când ninsoare,

Că nu-mi găsesc în casă căpătâi.

Aş vrea să vin-aprilie odată,

Să văd magnolii că zâmbesc la geam

Şi ursuleţi nebuni de ciocolată

Să-mi dăruiască soare gram cu gram.

Să ne plimbăm pe-aleea pietruită

Cu flori albastre, roz, portocalii,

Că-n primăvara asta-i fost sortită

Să fii a mea și te aştept să vii.

- E tot mai cert că vremea-şi uită cursul

De se succed anoapoda-ntrebări,

Pe-alei doar vântu-şi ține-acum discursul

Răspunsuri nu-s, dar câte depărtări

Ne ţin înlănţuiţi de-o stea polară,

Când căutăm remedii amândoi

Să inventăm o zi de primăvară?

O fi trecut de-atunci un an sau doi?

Părea că-mi cauţi buzele, în joacă,

Prin cârlionţi, să mă săruţi flămând

Şi n-a fost zi să nu mă-ntreb ce dacă

Ți-aş fi cerut să stai, oricum, oricând.

Ioan Grigoraș Liliana Trif